Memento prijateljstva2 3.razred, OŠ „Vladimir Nazor „Neviđane

***Ova prva radionica prepisana je iz primjera radionica Crvenog križa***

1. **Može li se sukob spriječiti**

**CILJ** ove radionice je upoznati učenike s različitim ishodima sukoba da bi uvidjeli da potrebe koje se ne iskazuju nego potiskuju, mogu dovesti do međusobnog nerazumijevanja i sukoba. Važno je da učenici shvate da prepoznavanje tuđih potreba i svijesti o vlastitim potrebama, kao i njihovo jasno izražavanje, omogućuje sprečavanje sukoba.

**PROCES** se odvija u nekoliko faza. U uvodnoj aktivnosti, kroz zadatak završavanja priče, učenici trebaju doći do rješenja sukoba koje zadovoljava obje strane. Tijekom glavne aktivnosti naglasak je na svijest da do sukoba može doći kad sudionici u komunikaciji jedan dio svojih misli, osjećaja i potreba ne iskazuju, nego ih podrazumijevaju ili namjerno zadržavaju za sebe. U završnom koraku učenici imaju priliku, služeći se primjerima iz osobnog iskustva, odigrati sukobe kroz koje su prošli, fokusirajući se na izražavanje potreba.

**MATERIJAL**

* Ploča i kreda, ili veliki hamer papir
* Za svaki par po jedan crtež broj 1, 2 i 3 ( ne znam hoću li ih uspjeti skenirati)
* 40 flomastera i olovaka

**Uvodna aktivnost**

Nedovršena priča

Dvije sestre su nakon povratka iz škole, ušle u blagovaonicu i ugledale veću zdjelu s voćem u kojoj se nalazila jedna jedina naranča. Obje su posegnule za narančom. Jedna je bila brža i imala naranču u ruci. Druga je sestra na to reka: „Ja sam je htjela uzeti. Daj mi je!“ Prva je uzvratila „I ja je hoću! Tako je počela svađa.

A pitanje za vas glasi: „Na koji se sve način može riješiti ova situacija?

Učenici nabrajaju moguća rješenja sukoba, učiteljica ih ispituje na ploču (ili velikom papiru), svrstava ih u kategorije kao u tablici (pogledaj tablicu dolje), ali kategorije ne imenuje.

Ako se ni jedno od nabrojenih rješenja ne može svrstati u kategoriju koja zadovoljava obje strane sukoba, voditelj postavlja grupi pitanja;

Možete li zamisliti rješenje u kojem obje strane dobivaju ono što žele?

Što su mogle jedna drugu pitati?

Ako i poslije ovog usmjeravanja učenici ne pronađu rješenje iz kategorije obostrano dobitka, učiteljica će ispričati kraj priče:

„ Evo kako se priča završila. U blagovaonicu je ušla mama. Vidjevši da se njih dvije svađaju oko naranče, uzela ju je i ogulila i baš kad ju je htjela podijeliti na dva dijela, jedna od sestara uzela je koru i rekla: „ Meni baš treba za kolač s narančinom korom. „ Druga sestra ju je zapanjeno pogledala i zapitala: „Pa zašto to nisi odmah rekla? Ja želim pojesti kriške.“ To je kraj priče.

Vidite da su sestre odmah rekle što im je potrebno ne bi došlo do svađe i sukoba. Danas ćemo se baviti potrebama koje obično ne izgovorimo , a moglo bismo.“

Ovo rješenje učiteljica ispisuje na ploču kao četvrtu kategoriju rješenja, a grupi se obraća pitanjem:

Vidite li nešto zajedničko za svaku grupu rješenja?

Tako započinje raspravu u kojoj će imenovati kategorije rješenja i formirati tablicu:

|  |  |  |  |
| --- | --- | --- | --- |
|  ++ |  +/- +/- |  # # | * -
 |
| Obje su dobile što su željele | Jedna je dobila što je željela, a druga nije | Obje su djelomično dobile što su željele(kompromis) | Nijedna nije dobila što je željela |

**Glavne aktivnosti**

1. STRIP

*Ova se aktivnost ostvaruje kroz sljedeće korake.*

**Strip**

1. Traženje rješenja sukoba

2. Osmišljavanje načina izražavanja potreba

3. Iščitavanjem dijaloga i razgovora o novim rješenjima

**1. Strip**

*1. TRAŽENJE RJEŠENJA SUKOBA*

„Podijelite se na parova po vlastitom izboru. Svaki par će dobiti crtež broj 1 koji izgleda kao isječak iz stripa. Na crtežu je predstavljen sukob brata i sestre. Kada pročitate u „oblačcima“ što oni jedan drugome govore, razmislite da li vidite rješenje njihova sukoba. Nakon toga, svaki par će reći što misli kako bi brat i sestra mogli riješiti sukob.“

*2.OSMIŠLJAVANJE NAČINA IZRAŽAVANJE POTREBA*

„Sada ću vam dati crteže obilježene brojevima 2 i 3. Iz crteža broj vidjet ćete što su brat i sestra željeli, ali nisu to jedan drugome rekli. Kada pročitate tekst drugog crteža, vaš je zadatak da u prazne oblačke trećeg crteža upišete kako su, kojim riječima, brat i sestra mogli iskazati svoje potrebe, tj. ono što su željeli, a nisu rekli.“

*3.IŠČITAVANJE DIJALOGA I RAZGOVOR*

Kada parovi završe upisivanje novog dijaloga, prvi par pročita što je napisao. Nakon toga učiteljica postavlja pitanja svim učenicima:

Kako sada vidite rješenje? Vodi li ovakav dijalog u sukob više ili manje nego dijalog s prvog crteža?

Ovaj postupak se ponavlja sa svim parovima u razredu.

Kada parovi završe čitanje i učenici porazgovaraju o svim rješenjima, učiteljica zaključuje: „U svakodnevnom razgovoru puno toga podrazumijevamo, mislimo da drugi moraju nešto znati pa im to ne govorimo. Kada se dogodi da svoje potrebe i želje ne izrazimo jasno to može dovesti do sukoba ili svađe.“

Na našem godišnjem panou (jer imamo i mjesečni ) nalazi se plakat školske knjige na kojem su pravila građanskog odgoja.

1. Pravi junak nije onaj tko pobjedi druge ljude, nego onaj tko pobjedi svoju lijenost, ljutnju i strah.
2. Kada netko pogriješi ,ne rugaj mu se. Razmisli što ti iz toga možeš naučiti.
3. Svatko ima pravo biti drugačiji, ali nitko nema pravo druge prisiljavati da budu poput njega.
4. Umjesto da se uspoređuješ s drugima, potrudi se sve što radiš napraviti najbolje što možeš prati svoj napredak.
5. Onime što ti ide najbolje, pomogni i drugima, a ono što ne znaš, nauči od njih.
6. Pohvale gode, ali iz kritike se može naučiti mnogo korisnih stvari.
7. Okruži se onima kojima je stalo do tebe i kojima se nije teško potruditi da učine nešto dobro i nesebično kako bi vam svima bilo ljepše.
8. Otkrij što voliš pa stalno uči i trudi se to što voliš činiti sve bolje i bolje.
9. Ne moraš oponašati druge:otkrij kako je tebi najbolje i najlakše postići ono što želiš.
10. Najprije pokušaj stotinjak puta- ako ti stvarno ne ide- zaključi da nemaš talenta za to i tek tada smiješ odustati.
11. Za prijatelje biraj one koji ti na neki način pomažu da postaneš bolja osoba .
12. Nepravdu ne možeš ne možeš pobijediti novom nepravdom, bijesom i ratovanjem. Nepravda se ispravlja razgovorom i suradnjom.
* Ova pravila bit će nam vodilja kroz čitavu školsku godinu, a naravno i kroz projekt Memento prijateljstva2. U prvoj radionici poslužit ćemo se pravilom broj 12.

**Brinemo se za okoliš, želimo učiti o našem kraju i želimo druge naučiti o našem kraju, želimo biti prijatelji i sklapati nova prijateljstva**

Prošle godine u projektu Mementa prijateljstva naš moto bio je „Ruka uvijek mora biti otvorena“.

Napravili smo plakat s našim rukama u obliku cvijeta i u sredini je pisao naš moto. Također smo u našem školskom vrtu zasadili jednogodišnje sadnice cvijeća u obliku velikog cvijeta, kako bi nas podsjećao na našu malu zajednicu.

Ove školske godine želimo posaditi višegodišnje biljke koje ratu u Dalmaciji (kadulja, lavanda, smilje….) kako bi ostale trajno u našem školskom vrtu . Naravno za to ćemo tražiti dopuštenje ravnateljice, a predložit ćemo joj i da u naš školski vrt treba posaditi što više biljaka koje rastu na našem prekrasnom zelenom otoku Pašmanu.

Također ćemo nastaviti priču koju smo započeli još za Dane kruha i zahvalnosti za plodove zemlje. Naime ove školske godine Dane kruha obilježili smo tako da smo u veliku vreću od „jute“ i 14 malih vrećica donijeli upravo sve biljke koje rastu na našem otoku, o njima smo pisali pjesmice i skidali sve s interneta o njima. Sve smo to prezentirali na lokalnom radiju BNM u Aktualom satu, pod nazivom Bogatstvo Pašmanske zemlje. (snimku emisije imamo na stiku).

Želja nam je pjesmice i tekstove koje smo skinuli s interneta o biljkama nadopuniti s herbarijem biljaka koje imamo. I sve to uvesti kao slikovnicu koju bi poslali razredu koji želi s nama sklopiti prijateljstvo. Također ćemo izraditi dvije makete otoka Pašmana od kamena u koje ćemo posaditi ili barem nalijepiti biljke koje rastu na našem otoku. Jednu maketu ostavit ćemo u školi, a drugu ćemo pokloniti našoj općini Pašman.